Document ID: 31986L0562

Komisijas Direktīva
(1986. gada 6. novembris),
ar ko tehnikas attīstībai pielāgo Padomes Direktīvu 71/127/EEK par dalībvalstu tiesību aktu tuvināšanu attiecībā uz mehānisku transportlīdzekļu atpakaļskata spoguļiem
(86/562/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Direktīvu 80/1267/EEK [2], un jo īpaši tās 11. pantu,
ņemot vērā Padomes Direktīvu 71/127/EEK (1971. gada 1. marts) par dalībvalstu tiesību aktu tuvināšanu attiecībā uz mehānisku transportlīdzekļu atpakaļskata spoguļiem [3], kurā jaunākie grozījumi ir izdarīti ar Komisijas Direktīvu 85/205/EEK [4],
tā kā uz visiem atpakaļskata spoguļiem, kam pēc 1986. gada 1. oktobra ir EEK detaļas tipa apstiprinājums, jābūt EEK detaļas tipa apstiprinājuma zīmei ar kārtas numuru 02; tā kā I, II un III klases spoguļiem joprojām var izmantot kārtas numuru 01, kamēr nav mainītas prasības attiecībā uz šīm trim atpakaļskata spoguļu klasēm;
tā kā daudziem atpakaļskata spoguļiem ir plastmasas aizsargapvalks un tā kā pāreja uz detaļas tipa apstiprinājuma zīmi ar vienu ciparu nozīmētu būtisku vai pat pilnīgu izmantoto liešanas iekārtu pārveidi; tā kā šādas pārveidošanas izmaksas būtu nesamērīgas attiecībā uz paredzēto mērķi;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu tirdzniecībā mehānisko transportlīdzekļu nozarē,
IR PIEŅĒMUSI ŠO DIREKTĪVU.
1. pants
Ar šo Direktīvu 71/127/EEK groza šādi:
1. Direktīvas II pielikuma 2. papildinājuma 4.2. punkta beigās pievieno šādu teikumu:
"I, II un III klases atpakaļskata spoguļiem tomēr var saglabāt kārtas numuru 01, ja nemainās prasības attiecībā uz šīm trim spoguļu klasēm."
2. Direktīvas III pielikumu papildina ar šādu jaunu 1.3. punktu:
"1.3. Transportlīdzekļus, kas saņēmuši EEK tipa apstiprinājumu attiecībā uz atpakaļskata spoguļu uzstādīšanu saskaņā ar šo direktīvu, var pilnīgi vai daļēji aprīkot ar I, II vai III klases atpakaļskata spoguļiem, kuriem ir EEK detaļas tipa apstiprinājuma kārtas numurs 01, ar nosacījumu, ka nemainās prasības attiecībā uz šīm trim atpakaļskata spoguļu klasēm."
2. pants
Dalībvalstīs stājas spēkā noteikumi, kas vajadzīgi, lai līdz 1986. gada 31. decembrim izpildītu šīs direktīvas prasības. Dalībvalstis par to tūlīt informē Komisiju.
3. pants
Šī direktīva ir adresēta dalībvalstīm.
Briselē, 1986. gada 6. novembrī

Labels: 7
8